钦定古今图书集成/明伦汇编/闺媛典/第073卷 > 姚瑢妻林氏
## 钦定古今图书集成/明伦汇编/闺媛典/第073卷 > 姚瑢妻林氏

按《惠来县志》：“林氏，靖海生员林朴翁仲女，适潮阳诸
生姚瑢为继室。年十八，容止端淑，姚氏重焉。无何，瑢
病且死，顾谓林曰：‘先妻不幸弃仆，今仆又误卿命矣卿年方少，犹可改图，幸毋以仆故自苦’。林曰：‘妾以处
女奉事君子，山海之盟，奈何忘之’？”瑢改容谢。俄没，氏
痛悼几绝，脱簪珥，具儒服以殓。家贫不能自食，归依
父母家，潜为衣履殉身之具，纳笥中。母察其意，多方
护之。及姚姓谋举葬瑢，氏至期奔临，未至墓，母追反
之，氏大恸曰：“吾不幸贫，不能朝夕侍柩侧。”及葬，又弗
克临穴。遂退入卧内更衣，绐其婢出，自经死。与瑢合
葬。